ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1010/98 υποβολή: Ernesto Caccavale (UPE) προς την Επιτροπή (6 Απριλίου 1998)

Θέμα: Παράβαση από τις δημοτικές αρχές της Νάπολι των διατάξεων περί δημοσίων συμβάσεων

Η Επιτροπή κίνησε διαδικασία αναγνωρίσεως παραβάσεως κατά της Ιταλίας στον τομέα των δημοσίων συμβάσεων. Συγκεκριμένα, η Επιτροπή απηύθυνε πρόσφατα κατηγορία κατά του Δήμου της Νάπολι όσον αφορά τη διαχείριση κατά τη διαδικασία διαγωνισμού δι' υποβολής προσφορών για την παροχή υπηρεσιών στον τομέα της περισυλλογής των αστικών αποβλήτων. Η προκήρυξη του διαγωνισμού ήταν ελλιπής και παραβίαζε κατάφορα τις διατάξεις της οδηγίας 92/50/ΕΟΚ για τον συντονισμό των διαδικασιών σύναψης δημόσιων συμβάσεων υπηρεσιών. Πράγματι, διαπιστώθηκαν σοβαρές παραλείψεις όπως: η απουσία ορισμένων υποχρεωτικών ενδείξεων για τα κριτήρια επιλογής 7 η παρουσία μεροληπτικών διατάξεων εις βάρος ενδεχόμενων ξένων μειοδοτών 7 η καθυστέρηση με την οποία διατέθηκε η συγγραφή υποχρεώσεων 7 ο ορισμός προθεσμίας για την υποβολή προσφορών μικρότερης από την ελάχιστη που ορίζει η κοινοτική νομοθεσία.

Από άλλα άρθρα που δημοσιεύθηκαν στον τοπικό τύπο κατέστη γνωστό ότι σημειώθηκαν και άλλες παρατυπίες κατά τη διαδικασία διεξαγωγής άλλου διαγωνισμού ο οποίος αφορά τη διαχείριση των ακινήτων που ανήκουν στον Δήμο της Νάπολι. Πράγματι, η διαδικασία του διαγωνισμού διεκόπη με απόφαση του Περιφερειακού Διοικητικού Δικαστηρίου της Καμπανίας επειδή τα κριτήρια του διαγωνισμού ήταν εξαιρετικά υψηλά και μεροληπτικά και δεν εξασφάλιζαν θεμιτό ανταγωνισμό ανάμεσα στους μειοδότες με αποτέλεσμα να ευνοούν τον σημερινό διαχειριστή.

Λαμβάνοντας υπόψη τα ανωτέρω, ζητείται από την Επιτροπή:

- να επαληθεύσει εάν ο νέος διαγωνισμός για τη διαχείριση των ακινήτων που ανήκουν στον Δήμο της Νάπολι ανταποκρίνεται εν τέλει στις απαιτήσεις περί ίσης μεταχείρισης και ορθής πρακτικής 7

- να διαπιστώσει την ορθότητα των διαδικασιών που εφαρμόζονται σε όλους τους διαγωνισμούς δι' υποβολής προσφορών τους οποίους προκηρύσει ο Δήμος της Νάπολι και να εντοπίσει εν συνεχεία τις ενδεχόμενες παραβάσεις της αρχής τού ελεύθερου ανταγωνισμού 7

- να προσφύγει στο Δικαστήριο των ΕΚ στο Λουξεμβούργο με σκοπό να υποχρεωθούν ο Δήμος της Νάπολι και το Ιταλικό κράτος να αποζημιώσουν όλους όσους εθίγησαν επειδή παραβιάσθηκαν τα έννομα συμφέροντά τους.

Απάντηση του κ. Monti εξ ονόματος της Επιτροπής (5 Ιουνίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1017/98 υποβολή: Rolf Berend (PPE) προς το Συμβούλιο (3 Απριλίου 1998)

Θέμα: Eνίσχυση της Βαομάρης, πολιτιστικής πρωτεύουσας της Ευρώπης το έτος 1999

Η πόλη της Βαϊμάρης, στο ομόσπονδο κράτος της Θουριγγίας (Γερμανία), θα είναι το 1999 Πολιτιστική Πρωτεύουσα της Ευρώπης. 'Εως τώρα οι πολιτιστικές πρωτεύουσες της Ευρώπης εχρηματοδοτούντο από το πρόγραμμα «ΚΑΛΕΙΔΟΣΚΟΠΙΟ». Η Βαϊμάρη αποτελεί τώρα μιά ειδική περίπτωση, δεδομένου ότι το πρόγραμμα «ΚΑΛΕΙΔΟΣΚΟΠΙΟ» λήγει το 1998. Επικρατεί αβεβαιότητα σχετικά με τον τρόπο που θα ενισχυθεί η Βαϊμάρη, πολιτιστική πρωτεύουσα της Ευρώπης το 1999. Η πόλη της Βαϊμάρης και το κράτος της Θουριγγίας πρέπει συντόμως να έχουν διευκρινίσεις σχετικά με αυτό το χρηματοδοτικό θέμα.

Με ποιό τρόπο και με ποιό ύψος πιστώσεων θα χρηματοδοτηθεί η Βαϊμάρη, πολιτιστική πρωτεύουσα 1999, στο πλαίσιο ενός προτύπου προγράμματος ή προβλέπεται μιά παράταση του προγράμματος «ΚΑΛΕΙΔΟΣΚΟΠΙΟ» αποκλειστικώς και μόνον για την περίπτωση αυτή;

Πότε πρέπει να υπολογίζει κανείς με τη λήψη μιάς οριστικής σχετικής απόφασης;

Απάντηση (13/14 Ιουλίου 1998)

To Συμβούλιο δεν έχει λάβει, μέχρι στιγμής, ούτε πρόταση ούτε πληροφορίες της Επιτροπής σχετικά με την κοινοτική συνεισφορά στη χρηματοδότηση της δράσης «Βαϊμάρη, πολιτιστική πρωτεύουσα της Ευρώπης για το 1999.»
ΓΡΑΠΤΗ ΕΡΩΤΗΣΗ E-0914/98 υποβολή: Daniel Varela Suanzes-Carpegna (PPE) προς την Επιτροπή (26 Μαρτίου 1998)

Θέμα: Κονσέρβες τόννου και παλαμίδας στις συμφωνίες με τρίτες χώρες

Μπορεί η Επιτροπή να μας πληροφορήσει ποίες δεσμεύσεις έχουν αναληφθεί βάσει των συμφωνιών της Ευρωπαϊκής Ένωσης με τρίτες χώρες για τις εισαγωγές κονσερβών τόννου και παλαμίδας, αναφέροντας αναλυτικά ανά χώρα προέλευσης τις αντίστοιχες ποσότητες;

Κοινή απάντηση του κας Bonino εξ ονόματος της Επιτροπής στις γραπτές ερωτήσεις E-0907/98, E-0908/98, E-0909/98, E-0910/98, E-0911/98, E-0912/98, E-0913/98, E-0914/98 και E-0915/98 (30 Απριλίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-0577/98 υποβολή: Ernesto Caccavale (UPE) προς την Επιτροπή (4 Μαρτίου 1998)

Θέμα: Κρατικές ενισχύσεις στη RAI - Ιταλική Ραδιοτηλεόραση

Με το ισχύον ιταλικό ραδιοτηλεοπτικό σύστημα, η RAI - Ιταλική Ραδιοτηλεόραση επωφελείται όχι μόνο από μια υποχρεωτική εισφορά που καταβάλλεται κάθε χρόνο από τους τηλεθεατές αλλά και από μεταφορές χρηματικών πόρων από τον κρατικό προϋπολογισμό.

Οι ενισχύσεις αυτές δικαιολογούνται από την αποστολή της «δημόσιας υπηρεσίας» που καλείται η RAI να διαδραματίσει.

Ωστόσο, δεν είναι σαφή ούτε το πλαίσιο ούτε το ειδικό αντικείμενο της αποστολής αυτής, ούτε οι πραγματικοί δημόσιοι πόροι που μεταφέρονται από τον προϋπολογισμό της RAI για τη χρηματοδότησή τους. Λόγω της έλλειψης των στοιχείων αυτών, οι ανωτέρω ενισχύσεις φαίνεται ότι συνιστούν παραβίαση των κοινοτικών κανόνων περί απαγόρευσης των κρατικών ενισχύσεων.

Στην πραγματικότητα, η RAI δρα σε μια εντόνως ανταγωνιστική αγορά και χρησιμοποιεί μια μορφή προγραμματισμού και άντλησης διαφημιστικών εσόδων ανάλογης με αυτήν που χρησιμοποιούν οι πλησιέστεροι ανταγωνιστές της. Επομένως, το γεγονός ότι επωφελείται, πέρα από τα διαφημιστικά έσοδα και από κρατικές ενισχύσεις, συνιστά σοβαρή στρέβλωση του ανταγωνισμού στον τομέα αυτό. Λόγω ανυπαρξίας συστήματος διαφάνειας και λογιστικού διαχωρισμού μεταξύ παροχής δημόσιας υπηρεσίας και καθαρώς εμπορικής δραστηριότητας, δεν είναι δυνατόν να πληροφορηθεί ο φορολογούμενος ποιό τμήμα των χρημάτων του καταλήγει στη χρηματοδότηση προγραμμάτων πολιτισμού ή γενικότερου ενδιαφέροντος και ποιό για την ενίσχυση προγραμμάτων που αποσκοπούν στην αύξηση των διαφημιστικών εσόδων.

Φαίνεται ότι στις υπηρεσίες της Ευρωπαϊκής Επιτροπής έχει υποβληθεί καταγγελία για παραβίαση των κανόνων περί κρατικών ενισχύσεων, στην οποία δεν έχει ακόμη δοθεί επισήμως καμία συνέχεια.

Μπορεί η Επιτροπή να βεβαιώσει αν διενεργείται ή όχι σχετική έρευνα;

Σε καταφατική περίπτωση, μπορεί η Επιτροπή να διευκρινίσει για ποιο λόγο η διαδικασία παρατείνεται σε τέτοιο βαθμό;

Επίσης μπορεί να παρέμβει η Επιτροπή προκειμένου να καθορισθεί τι μπορεί να θεωρείται ως «δημόσια υπηρεσία», ώστε να καταστεί εν συνεχεία δυνατό να ελέγξει αν η επιχείρηση ανταποκρίνεται ή όχι στο καθήκον αυτό;

Λαμβάνοντας υπόψη την κατάσταση αυτή, σκοπεύει η Επιτροπή να ελέγξει αν πρόκειται πράγματι για κρατική ενίσχυση και αν η ενίσχυση αυτή συμβιβάζεται με την κοινή αγορά κατά την έννοια του άρθρου 42, παράγραφος 3, στοιχείο γ, της Συνθήκης ΕΟΚ; Σε καταφατική περίπτωση, σκοπεύει η Επιτροπή να ασκήσει τις αρμοδιότητες που προβλέπονται από το άρθρο 93 της προαναφερθείσας Συνθήκης της Ρώμης και να επιβάλει στο ιταλικό κράτος την κατάργηση της ενίσχυσης αυτής;

Απάντηση του κ. Van Miert εξ ονόματος της Επιτροπής (8 Μαΐου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0665/98 υποβολή: Alexandros Alavanos (GUE/NGL) προς την Επιτροπή (10 Μαρτίου 1998)

Θέμα: Aπασχόληση εκπαιδευτικών στο πρόγραμμα ενισχυτικής διδασκαλίας στην Α'Λυκείου στην Ελλάδα

Το ψήφισμα για την ανάπτυξη και την απασχόληση του Ευρωπαϊκού Συμβουλίου του Άμστερντάμ ((ΕΕ C 236 της 2.8.1997, σελ. 3 )) αρχίζει: «Αποτελεί επιτακτική ανάγκη να δοθεί μιά νέα ώθηση, ούτως ώστε να αποτελεί σταθερά η απασχόληση πρώτιστο μέλημα της πολιτικής ημερησίας διάταξης της Ένωσης». Στην πρόταση του Ευρωπαϊκού Κοινοβουλίου για την έκτακτη σύνοδο του Ευρωπαϊκού Συμβουλίου σχετικά με την απασχόληση, στο κεφάλαιο της οργάνωσης του χρόνου εργασίας αναφέρεται: «Εκεί όπου οι υπερωρίες χαρακτηρίζονται από διαρθρωτικό χαρακτήρα οι επιχειρήσεις και οι κοινωνικοί εταίροι θα πρέπει να τις περικόψουν και να δημιουργήσουν συμπληρωματικές θέσεις εργασίας».

Στην Ελλαδα στα πλαίσια των ενεργειών υποστήριξης του Ενιαίου Λυκείου, που χρηματοδοτείται από το Κοινοτικό Πλαίσιο Στήριξης, δημιουργείται η ενισχυτική διδασκαλία στη Α'Λυκείου. Οι διδάσκοντες προβλέπεται να είναι κύρια από τους ήδη μόνιμους εκπαιδευτικούς, που εργάζονται υπερωριακά, ενώ υπάρχουν αρκετές χιλιάδες άνεργοι εκπαιδευτικοί.

Τί μέτρα, λοιπόν, προτίθεται να λάβει η Επιτροπή για να καλυφθούν οι νέες αυτές θέσεις εργασίας, που σημειωτέον χρηματοδοτούνται από το Κοινοτικό Πλαίσιο Στήριξης, από ανέργους εκπαιδευτικούς;

Aπάντηση του κ.Flynn εξ ονόματος της Επιτροπής (16 Απριλίου 1998)

Tα έκτακτα μαθήματα ενισχυτικής διδασκαλίας στα οποία αναφέρεται ο αξιότιμος βουλευτής προορίζονται για τους μαθητές της ανώτερης δευτεροβάθμιας εκπαίδευσης, ιδίως στα πρόσφατα ιδρυθέντα ενιαία λύκεια. Ο στόχος αυτών των μαθημάτων, που οργανώνονται στην παρούσα πρώτη μεταβατική φάση, είναι να βοηθήσουν τους μαθητές να προσαρμοστούν στις νέες απαιτήσεις του ενιαίου λυκείου (νέα μαθήματα, νέα διδακτική ύλη, νέα διδακτική προσέγγιση). Η φύση των μαθημάτων είναι περισσότερο προσωρινή παρά διαρθρωτική, και θα εξακολουθήσουν έως το τέλος του τρέχοντος κοινοτικού πλαισίου στήριξης (ΚΠΣ).

Επιπλέον, στο τεχνικό σκέλος της δράσης, οι ελληνικές αρχές που εφαρμόζουν αυτή τη δράση εξηγούν ότι οι εκπαιδευτικοί που παραδίδουν τα έκτακτα μαθήματα ενισχυτικής διδασκαλίας επιλέγονται από την ομοσπονδία των εκπαιδευτικών σε συνεργασία με σχολικούς συμβούλους...από γειτονικά σχολεία, ή μεταξύ εκπαιδευτικών με προσόντα υψηλού επιπέδου που δεν έχουν ακόμη διοριστεί...». Επιπροσθέτως, οι εκπαιδευτικοί μιας συγκεκριμένης τάξης ενισχυτικών μαθημάτων δεν μπορούν να είναι εκείνοι που παραδίδουν τα αντίστοιχα κανονικά μαθήματα στους ενλόγω μαθητές».
ΓΡΑΠΤΗ ΕΡΩΤΗΣΗ E-0149/98 υποβολή: Graham Mather (PPE) προς την Επιτροπή (2 Φεβρουαρίου 1998)

Θέμα: Ελευθέρωση τηλεπικοινωνιακών υπηρεσιών (διαδικασίες επί παραβάσει)

Στις 6 Νοεμβρίου 1997, η Επιτροπή ανακοίνωσε ότι είχε κινήσει διαδικασία επί παραβάσει εναντίον ορισμένων κρατών μελών επειδή είχε εντοπίσει πάνω από 20 περιπτώσεις μη εφαρμογής ορισμένων διατάξεων των ευρωπαϊκών οδηγιών οι οποίες είναι θεμελιώδεις για τη δημιουργία πραγματικά ελεύθερης αγοράς στον τομέα των τηλεπικοινωνιών. Η Επιτροπή είχε τότε δηλώσει ότι η πράξη αυτή απέβλεπε στο να επιταχύνει την ενσωμάτωση των σχετικών οδηγιών στο εθνικό δίκαιο πριν από την 1η Ιανουαρίου 1998, λήξη της προθεσμίας για την επίτευξη μιας πλήρους ελευθερωμένης αγοράς των τηλεπικοινωνιακών υπηρεσιών στην ΕΕ.

Είναι η Επιτροπή πεπεισμένη ότι τα μέτρα αυτά θα οδηγήσουν σε ταχεία επανόρθωση της κατάστασης και σε ποιά στοιχεία βασίζει την πεποίθησή της αυτή;

Κατά την 1η Ιανουαρίου 1998, σε πόσες περιπτώσεις δεν είχε ενσωματωθεί από τα κράτη μέλη η αναγκαία νομοθεσία; Ποιά κράτη μέλη και ποιές νομοθετικές πράξεις ενέχονται;

Τί χρονοδιάγραμμα προβλέπει σήμερα η Επιτροπή για την ολοκλήρωση της ενσωμάτωσης στο εθνικό δίκαιο όλων των απαιτούμενων διατάξεων;

Τί μέτρα διαθέτει η Επιτροπή για την ενημέρωση της κοινής γνώμης στα θέματα αυτά;

Απάντηση του κ. Van Miert εξ ονόματος της Επιτροπής (12 Μαρτίου 1998)

Στις 21 Νοεμβρίου 1997 και στις 2 Δεκεμβρίου 1997, η Επιτροπή απέστειλε προειδοποιητικές επιστολές σε επτά κράτη μέλη σχετικά με είκοσι υποθέσεις μη μεταφοράς ή εσφαλμένης μεταφοράς των κοινοτικών οδηγιών για τις τηλεπικοινωνίες. Η πρωτοβουλία αυτή είχε σημαντικά αποτελέσματα εφόσον εν τω μεταξύ δεκατέσσερις από τις υποθέσεις αυτές αντιμετωπίστηκαν ικανοποιητικά εκ μέρους των ενεχομένων κρατών μελών.

Όσον αφορά την κατάσταση κατά την 1η Ιανουαρίου 1998, η Επιτροπή εξέδωσε, στις 18 Φεβρουαρίου 1998, έκθεση σχετικά με το στάδιο εφαρμογής των κοινοτικών οδηγιών για τις τηλεπικοινωνίες που σύντομα θα υποβληθεί στο Κοινοβούλιο.

Η εκτίμηση της Επιτροπής είναι ότι, με εξαίρεση μικρό αριθμό υποθέσεων, η μεταφορά έχει ολοκληρωθεί. Όπου υπάρχουν καθυστερήσεις, κατά κανόνα έχουν υποβληθεί νομοσχέδια που διασφαλίζουν τη μεταφορά. Όσον αφορά την εφαρμογή των κανόνων που θεσπίστηκαν στα κράτη μέλη, το αρχικό συμπέρασμα της Επιτροπής είναι ότι, παρά ορισμένες καταγγελίες, σε μεγάλο βαθμό ισχύει ότι συγχρόνως έχουν γίνει τα απαραίτητα διαβήματα για τη διασφάλιση της εισόδου στην αγορά καθώς και ότι έχουν αναληφθεί δράσεις για τη διασφάλιση της συμμόρφωσης προς το κανονιστικό πλαίσιο. Πάντως, εάν οι καθυστερήσεις ή η μη πλήρης μεταφορά εξακολουθήσουν να ισχύουν σε ορισμένα κράτη μέλη, η Επιτροπή θα κινήσει διαδικασίες παράβασης.

Η Επιτροπή προτίθεται να προβεί σε περαιτέρω ανακοινώσεις σχετικά με την κατάσταση της εφαρμογής, και το κέντρο βάρους θα απομακρυνθεί από τη μεταφορά και θα μεταφερθεί στην αποτελεσματική εφαρμογή και την πληρέστερη αναφορά σχετικά με το άνοιγμα των εθνικών αγορών, με βάση ευρύτερους δείκτες και εκτενέστερα στοιχεία εκ μέρους των εθνικών κανονιστικών αρχών. Οι εκθέσεις αυτές θα συνεχίσουν να είναι διαθέσιμες μέσω του δικτύου Ίντερνετ για το ευρύτερο κοινό.
ΓΡΑΠΤΗ ΕΡΩΤΗΣΗ E-0799/98 υποβολή: Nuala Ahern (V) προς την Επιτροπή (18 Μαρτίου 1998)

Θέμα: Διασπορά ραδιενεργών αποβλήτων από τη μονάδα Dourneay (Σκωτία) στη Βόρειο Θάλασσα

Έχει λόγους η Επιτροπή να τροποποιήσει την απάντηση που έδωσε στην ερώτηση αρ. Η-0706/96 ((Συζητήσεις του Ευρωπαϊκού Κοινοβουλίου, 4-488 (Σεπτέμβριος 1996) )) στις 17 Σεπτεμβρίου 1996, σύμφωνα με την οποία η διασπορά της ραδιενέργειας από τη μονάδα Dourneay (Σκωτία) στη Βόρεο Θάλασσα δεν έχει επιπτώσεις στο κοινό της Σκανδιναβίας, τη στιγμή που η Υπηρεσία Ατομικής Ενέργειας της Βρετανίας παραδέχθηκε, στις 2 Φεβρουαρίου 1998, ότι υπάρχει και δεύτερο φρέαρ διάθεσης αποβλήτων/σιλό στο Dourneay, η ύπαρξη του οποίου ήταν μυστική μέχρι τώρα; Πότε πληροφορήθηκε η Επιτροπή την ύπαρξη του εν λόγω φρεατίου;

Απάντηση της κας Bjerregaard εξ ονόματος της Επιτροπής (5 Μαΐου 1998)

Το άρθρο της εφημερίδας στο οποίο αναφέρεται το Αξιότιμο Μέλος του Κοινοβουλίου, δεν παρέχει στοιχεία σχετικά με απορρίψεις από τις εγκαταστάσεις του Dounreay. Κατά συνέπειαν, ουδόλως επηρεάζει την απάντηση της Επιτροπής στην Προφορική Ερώτηση Η-706/96 της κας Eriksson, που υπεβλήθη στην «ώρα των ερωτήσεων» στην μερική σύνοδο του Κοινοβουλίου, του Σεπτεμβρίου του 1996 ((Συζητήσεις του Κοινοβουλίου 4-488 (Σεπτέμβριος 1996) )).

Το «μέχρι στιγμής μυστικό» φρεάτιο είναι, στην πραγματικότητα, μία εγκατάσταση αποθήκευσης γνωστή ως ενδιάμεσο σιλό στερεών αποβλήτων. Συνδέεται με το σύστημα διάθεσης λυμάτων της μονάδας, και κάθε απόρριψη από αυτό αποτελεί τμήμα των εγκεκριμένων απορρίψεων από την μονάδα. Η Επιτροπή γνωρίζει την ύπαρξη της εγκατάστασης αυτής αφότου το Ηνωμένο Βασίλειο υπέγραψε την Συνθήκη Ευρατόμ. Στο πλαίσιο αυτό, το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-663/98 της κας Bloch von Blottnitz ((βλέπε σελίδα 62 )).

Η κυβέρνηση του Ηνωμένου Βασιλείου ανακοίνωσε επίσης ότι τα απόβλητα θα ανακτώνται για επεξεργασία τόσο από το ενδιάμεσο φρεάτιο όσο και από το σιλό στο Dounreay.
ΓΡΑΠΤΗ ΕΡΩΤΗΣΗ E-0033/98 υποβολή: Jesϊs Cabezσn Alonso (PSE) και Pedro Aparicio Sαnchez (PSE) προς την Επιτροπή (29 Iανουαρίου 1998)

Θέμα: Βιολογική ανάπαυση στις αλιευτικές ζώνες του Μαρόκκο

Η πλειοψηφία των αλιευτικών σκαφών που χρησιμοποιούν παρασυρόμενα δίχτυα και έχουν την έδρα τους στους λιμένες της Ανδαλουσίας θα διακόψουν τις δραστηριότητες τους κατά τη διάρκεια των προσεχών μηνών λόγω της βιολογικής αναπαύσεως που επέβαλε η κυβέρνηση του Μαρόκο στα αλιευτικά της ύδατα.

Με ποιόν τρόπο θα ελαφρύνει η Ευρωπαϊκή Ένωση τις κοινονικές και οικονομικές επιπτώσεις που συνεπάγεται η βιολογική ανάπαυση που επέβαλε το Μαρόκκο;

Ποιούς μηχανισμούς διαθέτει η Επιτροπή ώστε να επιβλέπει την αυστηρά τήρηση της βιολογικής αναπαύσεως στις αλιευτικές ζώνες του Μαρόκο τόσο εκ μέρους του στόλου των κρατών της Ευρωπαϊκής Ένωσης όσο και από εκείνον του Μαρόκκο καθώς και άλλων τρίτων χωρών;

Απάντηση της κας Bonino εξ ονόματος της Επιτροπής (7 Απριλίου 1998)

Η περίοδος βιολογικής ανάπαυσης (Ιανουάριος και Φεβρουάριος) για τον στόλο των κοινοτικών σκαφών που αλιεύουν γαρίδες προβλέπεται στο πλαίσιο της συμφωνίας αλιείας ανάμεσα στην Κοινότητα και το Μαρόκο που ισχύει σήμερα. Προβλεπόταν ήδη στις προηγούμενες συμφωνίες.

Η συμφωνία αυτή προβλέπει μόνο τους όρους αλιείας για τον κοινοτικό στόλο συμπεριλαμβανομένων και των περιόδων βιολογικής ανάπαυσης και δεν προβλέπει, επομένως, καμία υποχρέωση για τον μαροκινό στόλο ή για τον στόλο τρίτων χωρών.

Όταν η βιολογική ανάπαυση προβλέπεται ρητά από την συμφωνία, δεν είναι δυνατόν να προβλεφθεί μέτρο χρηματοδοτικής ενίσχυσης στο πλαίσιο της διαρθρωτικής πολιτικής της Κοινότητας και οι κοινωνικοοικονομικές συνέπειές του πρέπει να ενσωματωθούν στα προγράμματα εκμετάλλευσης των ενδιαφερομένων επιχειρήσεων.

Πράγματι, η χρηματοδοτική συνδρομή του χρηματοδοτικού Μέσου Προσανατολισμού της Αλιείας (ΧΜΠΑ) δεν μπορεί να χορηγηθεί σύμφωνα με τον κανονισμό (ΕΟΚ) αριθ. 3699/93 του Συμβουλίου της 21ης Δεκεμβρίου 1993, για τον προσδιορισμό των κριτηρίων και όρων των κοινοτικών παρεμβάσεων με διαρθρωτικό στόχο στον τομέα της αλιείας και της υδατοκαλλιέργειας καθώς και των μεταποιήσεων και της εμπορίας των προϊόντων τους ((ΕΕ L 346 της 31.12.1993 )), παρά μόνο για μέτρα στόχος των οποίων είναι η μερική αντιστάθμιση των απωλειών εισοδημάτων που έχουν σχέση με μία ενέργεια προσωρινής παύσης μιας αλιευτικής δραστηριότητας, η οποία αιτιολογείται από μη προβλέψιμα και μη επαναλαμβανόμενα γεγονότα ως αποτέλεσμα βιολογικών ιδίως αιτιών.
ΓΡΑΠΤΗ ΕΡΩΤΗΣΗ E-1244/98 υποβολή: Eolo Parodi (PPE) και Guido Viceconte (PPE) προς το Συμβούλιο (28 Απριλίου 1998)

Θέμα: Σιδηροδρομικές συνδέσεις υψηλής ταχύτητας και μεγάλης χωρητικότητας στην Ιταλία

Μολονότι έχουν παρέλθει αρκετά χρόνια από τότε που ελήφθησαν στην Ιταλία οι αποφάσεις που αφορούν την εκτέλεση 14 διευρωπαϊκών σχεδίων προτεραιότητας στον τομέα των μεταφορών, τα έργα εκσυγχρονισμού και τετραπλασιασμού του τμήματος της γραμμής Τορίνο-Μιλάνο-Γένοβα-Βενετία δεν έχουν αρχίσει ακόμα. Εάν δε συνεχισθεί αυτή η στασιμότητα, υπάρχει κίνδυνος να ξεκοπεί η Ιταλία από τον άξονα Ανατολής-Δύσης, αυτός δε ο άξονας θα μπορούσε να μετατοπισθεί πέρα από τα ιταλικά σύνορα βορείως των Άλπεων αποκλείοντας τοιουτοτρόπως ολόκληρη τη χώρα από την Ευρώπη, από τη διαδικασία ολοκλήρωσης και από την Ενιαία Αγορά. Για το λόγο αυτό, θα μπορούσε το Συμβούλιο να αναφέρει:

1. Ποιά είναι η γνώμη του για τις ιταλικές σιδηροδρομικές υποδομές και για το ότι η Ιταλία έβαλε κατά μέρος το σχέδιο προτεραιότητας για τη γραμμή υψηλής ταχύτητας - μεγάλης χωρητικότητας Τορίνο-Μιλάνο-Γένοβα-Βενετία;

2. Εάν κρίνει άκρως σημαντικό να εξετάσει το προσεχές Συμβούλιο Μεταφορών (ή το προσεχές Ευρωπαϊκό Συμβούλιο) την πρόοδο που έχει σημειωθεί στην εκτέλεση των 14 σχεδίων προτεραιότητας;

3. Ποιά συγκεκριμένα σχέδια προτίθεται να λάβει για να αναγκάσει την Ιταλία να σεβαστεί πλήρως τις «παραμέτρους» που ορίσθηκαν στο Έσσεν για θέματα μεταφορών και τα σχέδια προτεραιότητας;

Απάντηση (13/14 Ιουλίου 1998)

1. Tο άρθρο 19 της απόφασης 1692/96/ΕΚ ((ΕΕ L 228 της 9.9.1996, σελ. 1 + διορθωτικό, ΕΕ L 15 της 17.1.1997. σελ. 1. )), της 23ης Ιουλίου 1996, σχετικά με τους κοινοτικούς προσανατολισμούς για την ανάπτυξη του διευρωπαϊκού δικτύου μεταφορών προβλέπει ότι: «Στο Παράρτημα ΙΙΙ παρατίθενται ενδεικτικά τα σχέδια που προσδιορίζονται στα Παραρτήματα Ι και ΙΙ τις λοιπές διατάξεις της παρούσας απόφασης στα οποία το Ευρωπαϊκό Συμβούλιο του 'Εσσεν απέδωσε ιδιαίτερη σημασία». Στο προαναφερόμενο Παράρτημα ΙΙΙ, το οποίο περιέχει τον κατάλογο των δεκατεσσάρων σχεδίων που επελέγησαν από το Ευρωπαϊκό Συμβούλιο του 'Εσσεν στις 9 και 10 Δεκεμβρίου 1994, το σχέδιο αριθ. 6 έχει ως εξής:

«Τρένο μεγάλης ταχύτητας/συνδυασμένες μεταφορές μεταξύ Γαλλίας και Ιταλίας

Λυών-Τουρίνο

Τουρίνο-Μιλάνο-Βενετία-Τεργέστη».

Σημειωτέον επίσης ότι το άρθρο 18, παράγραφος 3 της εν λόγω απόφασης προβλέπει ότι: «Η Επιτροπή υποβάλλει ανά διετία στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών έκθεση σχετικά με την εφαρμογή των προσανατολισμών που περιγράφονται στην παρούσα απόφαση».

Η προαναφερόμενη έκθεση αναμένεται να υποβληθεί το φθινόπωρο του 1998.

2. Το Ευρωπαϊκό Συμβούλιο των Βρυξελλών, το Δεκέμβριο του 1993, ζήτησε από την Επιτροπή να του υποβάλλει ετησίως έκθεση σχετικά με την πορεία των διευρωπαϊκών δικτύων. Η έκθεση για το 1997 περιέχεται στο έγγραφο COM(97) 654 final.

3. Εναπόκειται στην Επιτροπή να παρακολουθήσει την πορεία των διευρωπαϊκών δικτύων.
ΓΡΑΠΤΗ ΕΡΩΤΗΣΗ E-0752/98 υποβολή: Joan Colom i Naval (PSE) προς την Επιτροπή (18 Μαρτίου 1998)

Θέμα: Κανονιστικές διατάξεις που διέπουν τις εισαγωγές αυτοκινήτων στην Ουκρανία

Τον Σεπτέμβριο του 1997 η Ουκρανία τροποποίησε τις κανονιστικές της διατάξεις σε ό,τι αφορά τις εισαγωγές καινούργιων και μεταχειρισμένων αυτοκινήτων προερχομένων από τρίτες χώρες, συμπεριλαμβανομένης της Ευρωπαϊκής Ένωσης.

Θεωρεί η Επιτροπή ότι το νέο κανονιστικό πλαίσιο είναι συμβατό με τις ισχύουσες συμφωνίες μεταξύ της Ευρωπαϊκής Ένωσης και της Ουκρανίας;

Απάντηση του κ. Van den Broek εξ ονόματος της Επιτροπής (8 Απριλίου 1998)

Στο πλαίσιο μιας σημαντικής επένδυσης της κορεατικής εταιρείας αυτοκινήτων Daewoo στην ουκρανική αυτοκινητοβιομηχανία Avtozaz, τον Σεπτέμβριο 1997, η κυβέρνηση της Ουκρανίας ψήφισε νόμο βάσει του οποίου παραχωρούσε φορολογικά προνόμια στον κορεάτη επενδυτή που εισάγουν διακρίσεις εις βάρος άλλων επενδυτών. Η Επιτροπή θεωρεί ότι ο νόμος αυτός ψηφίστηκε κατά παράβαση της μεταχείρισης του μάλλον ευνοουμένου κράτους της Παγκόσμιας Οργάνωσης Εμπορίου (ΠΟΕ), που περιλαμβάνεται στο άρθρο 10 της συμφωνίας εταιρικής σχέσης και συνεργασίας με την Ουκρανία, η οποία άρχισε να ισχύει από 1ης Μαρτίου 1998, κατά παράβαση επίσης της ρήτρας μη διακριτικής μεταχείρισης της εν λόγω συμφωνίας (άρθρο 15), καθώς και κατά παράβαση των κανόνων για τις κρατικές ενισχύσεις (άρθρο 49). Εξαιτίας του νόμου αυτού, θα καταστεί ουσιαστικά αδύνατη η πώληση αυτοκινήτων από οποιονδήποτε άλλον στην Ουκρανία. Παράλληλα, προστέθηκε τον Μάρτιο 1998 και ένας κανονισμός με τον οποίο απαγορεύεται η εισαγωγή μεταχειρισμένων αυτοκινήτων άνω των πέντε ετών ενώ επιβάλλεται για όλα τα μεταχειρισμένα αυτοκίνητα ελάχιστη τελωνειακή αξία ύψους 5.000 δολαρίων ΗΠΑ, πράγμα το οποίο σημαίνει ουσιαστικά το τέλος των εισαγωγών μεταχειρισμένων αυτοκινήτων στην Ουκρανία. Η Επιτροπή θεωρεί ότι αυτός ο ποσοτικός περιορισμός αντίκειται στο άρθρο 14 της συμφωνίας εταιρικής σχέσης και συνεργασίας.

Η Επιτροπή εξέφρασε τις ανησυχίες της στην κυβέρνηση της Ουκρανίας ήδη από τον Ιούλιο 1997. Εν συνεχεία, στις 21 Οκτωβρίου 1997, διαβιβάστηκε στην Ουκρανία ρηματική διακοίνωση. Δεδομένου ότι η Ουκρανία δεν απάντησε ακόμα επί της ουσίας, η Επιτροπή άρχισε επίσημες διαβουλεύσεις με τις ουκρανικές αρχές στις 9 Μαρτίου 1998, με σκοπό την εφαρμογή της διαδικασίας διευθέτησης των διαφορών που προβλέπεται στο άρθρο 96 της συμφωνίας εταιρικής σχέσης και συνεργασίας με την Ουκρανία.